MH17-styrten: Dette gav rapporten svar på
Det viser en nederlandsk granskning. Over ett år etter MH17-styrten, ble etterforskningsrapporten tirsdag lagt fram for offentligheten. På en pressekonferanse sa Tjibbe Joustra, styreleder i det nederlandske sikkerhetsrådet: – Luftrommet over området burde vært stengt. Vi har spurt oss hvorfor flyet fløy over et område med krigshandlinger. Det er staters ansvar at luftrommet er trygt. Ukrainske myndigheter visste om at det fantes luftartilleri i bruk, som kunne nå høyden passasjerfly flyr på, sier Joustra, som har ledet granskingen av ulykken fra Nederland, hvor de fleste passasjerene var fra. Granskerne har satt sammen store deler av flyet, basert på rester som ble funnet over et 50 kvadratkilometer stort område. Det slås fast at et russiskprodusert våpen står bak: – Styrten skyldes et sprenglegeme som detonerte like utenfor flyet på venstre side av cockpit. Våpenet stemmer overens med missilet som er montert på BUK-våpensystemet, sier Joustra. Her kan du lese hele rapporten! Ifølge rapporten fikk trolig mange av flyets passasjerer livstruende skader og døde da raketten traff flyet. Andre ble trolig kort tid etter bevisstløse. Men etterforskningen har ikke klart å ikke stadfeste nøyaktig når passasjerene døde, annet enn at det var umulig å overleve i det flyet traff bakken. Det kan ikke utelukkes at noen av de om bord på flyet kan ha vært ved bevissthet i tidsrommet styrten pågikk. Styrten varte i rundt et til halvannet minutt.Presentasjonen viser at det ble funnet malingsrester og andre rester som stemmer overens med missildeler som ble funnet på bakken etter styrten. BUK-systemet produseres av det russiske selskapet Almaz-Antey. Eksplosjonen førte til at tre av besetningen i cockpit ble drept momentant. Cockpit delte seg fra resten av flykroppen, som igjen ble delt i flere deler, ifølge presentasjonen. Joustra fortalte på presentasjonen at russiske myndigheter har avvist flere av funnene i rapporten overfor granskingsgruppen. Det russiske selskapet som produserer BUK-raketten avviste tidligere tirsdag funnene. De anklaget havarikommisjonen for ikke å ha tatt hensyn til tester som selskapet selv har utført, og som de mener viser at det var en eldre rakett som ikke lenger er i bruk i Russland, som traff flyet.Granskingen har vært svært grundig, og har ekskludert tekniske feil, innvendig eksplosjon og luft-til-luft-angrep, sa Joustra videre. Han understreket også at granskerne ikke har hatt som mandat å avdekke hvem som avfyrte missilet. – Dette må være tema for ytterligere gransking for å slå fast en konklusjon. Vi håper vår etterforskning vil fremme sivil flysikkerhet, sa Joustra før han avsluttet sin korte presentasjon av den omfattende rapporten. Det brygger dermed opp til en storstilt krangel om sannheten etter Malaysia Airlines-styrten i Ukraina.Almaz-Antey viser i sin argumentasjon til grundige tester produsenten skal ha gjort med skarpe våpen på reelle flyskrog. Selskapet mener også å kunne dokumentere at missilet ikke kan ha blitt skutt opp fra pro-russisk, opprørskontrollert område, slik det har blitt hevdet, men fra et område kontrollert av ukrainske myndigheter. Dette står også i kontrast til funnene i den nederlanske rapporten, som er utarbeidet med støtte fra Belgia, Australia og Ukraina. Før den nederlanske pressekonferansen fyrte den Ukrainske statsministeren opp stemningen ytterligere da han anklaget russiske spesialstyrker for med vilje å ha skutt ned passasjerflyet over Øst-Ukraina i fjor sommer. – Jeg er personlig ikke i tvil om at dette var en planlagt operasjon fra de russiske spesialstyrkene, som tok sikte på å skyte ned et sivilt fly, sa statsminister Arsenij Jatsenjuk på et regjeringsmøte tirsdag.Malaysia Airlines-flyet med 298 mennesker om bord ble skutt ned da det fløy over separatistkontrollert område i Øst-Ukraina i juli i fjor. De fleste av de døde var nederlendere. Tirsdag, ett år og tre måneder etter nedskytingen, kom den endelige rapporten fra det nederlandske etterforskningsrådet for sikkerhet. En foreløpig rapport, som ble lagt frem i fjor, konkluderte med at Boing 777-flyet som var på vei fra Amsterdam til Kuala Lumpur mest sannsynlig ble truffet av «flere høyenergiske gjenstander fra utsiden av flyet». Uttalelsen styrket mistanken om at flyet ble skutt ned, og blåste liv i spekulasjonen om at flyet var blitt beskutt med et bakke-til-luft rakettsystem av typen BUK. Dette ble bekreftet av tirsdagens etterforskningsrapport. Vesten og Ukraina har fra starten av anklaget prorussiske separatiser for å stå bak, mens Russland har blitt beskyldt for å ha utstyrt opprørerne med rakettene som gjorde nedskytingen mulig. Russland har avvist anklagene. Ett av de store ubesvarte spørsmålene er derfor hvem som ga ordren om å skyte ned flyet og hvem som trykket på knappen. Vladimir Putin la i juli i år ned veto mot en FN-støttet domstol etter ulykken. Sett denne? Amatørvideo rett etter styrten Video: Dette er det omstridte våpensystemetParallelt med etterforskningsrådet for sikkerhets arbeid, foregår det også en nederlandsk-ledet kriminaletterforskning. Deres konklusjoner vil trolig ikke bli publisert før om flere måneder, skriver BBC. Påtaleansvarlig Fred Westerbeke sier imidlertid at han ikke vil gi seg før de ansvarlige for nedskytingen står foran en dommer, skriver nyhetsbyrået Reuters. Westerbekes utfordring er at han ikke kan ta ut noen siktelse før det er avgjort hvilken rettsinstans som skal straffeforfølge de mistenkte.
Malaysia Airlines-flyet som ble skutt ned over Øst-Ukraina sommeren 2014, ble truffet av et russiskprodusert våpen.